ORDE do 9 de abril de 2007 pola que se establecen as bases e se procede á convocatoria de bolsas de formación en actividades relacionadas co Plan Galego de Investigación, Desenvolvemento e Innovación Tecnolóxica-Incite (2006-2010) para o ano 2007.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 17/04/2007

A Constitución española, no seu artigo 44.2º, obriga os poderes públicos a promover a ciencia e a investigación científica e técnica en beneficio do interese xeral. Ademais establece no seu artigo 149.1º.15 que o fomento e a coordinación da investigación científica e técnica son competencia exclusiva do Estado.
O Estatuto de Galicia recolle no seu artigo 27.19º que lle corresponde á Comunidade Autónoma galega a competencia do fomento da cultura e da investigación en Galicia, sen prexuízo do establecido no artigo 149.2º da Constitución.
A Lei 12/1993, do 6 de agosto, de fomento de investigación e desenvolvemento tecnolóxico de Galicia, no seu artigo 1º, establece como obxectivo xeral, o fomento da investigación científica e a innovación tecnolóxica para promover o desenvolvemento económico, social e produtivo de Galicia. Como unha ferramenta encamiñada ao logro deste obxectivo, a citada lei, no seu capítulo II, crea o Plan Galego de Investigación e Desenvolvemento Tecnolóxico. O Consello da Xunta de Galicia, na súa reunión do vinte e un de setembro de dous mil seis, aprobou o Plan Galego de Investigación, Desenvolvemento e Innovación Tecnolóxica-Incite (2006-2010).
De acordo coa Lei 12/1993, do 6 de agosto, o Plan Galego de Investigación, Desenvolvemento e Innovación Tecnolóxica-Incite (2006-2010) está integrado por tres tipos de programas: os programas horizontais, os programas xerais e os programas sectoriais.
Aínda que nos decretos de estrutura orgánica de diferentes consellerías se lles outorga a estas a participación en diferentes aspectos sobre competencias no fomento da investigación sectorial, por mor da necesidade de coordinación, vertebración e transversalidade que ten a Dirección Xeral de Investigación, Desenvolvemento e Innovación, nace o Consello Interdepartamental de Ciencia e Tecnoloxía de Galicia, Cicetga, regulado polo Decreto 14/2006, do 26 de xaneiro, da Consellería de Innovación e Industria, e creado na Lei 12/1993 no seu artigo 11.1º.
No Decreto 231/2006, do 23 de novembro, polo que se establece a estrutura orgánica da Consellería de Innovación e Industria, indícase que á Dirección Xeral de Investigación, Desenvolvemento e Innovación correspóndelle, a ordenación, planificación, coordinación, execución e seguimento das compe
tencias en materia de fomento da investigación que ten atribuídas a Comunidade Autónoma de Galicia en virtude do establecido no artigo 27.19º do Estatuto de autonomía de Galicia, así como o Decreto 232/2006, do 23 de novembro, polo que se distribúe a competencia para o exercicio da potestade sancionadora entre os órganos da Consellería de Innovación e Industria e se determinan normas de tramitación dos procedementos sancionadores nas materias da súa competencia, na Lei estatal 13/1986, do 14 de abril, de fomento e coordinación xeral da investigación científica e técnica, e na Lei galega 12/1993, do 6 de agosto, de fomento da investigación e desenvolvemento tecnolóxico de Galicia; así como a elaboración, xestión, coordinación e control do Plan Galego de Investigación, Desenvolvemento e Innovación Tecnolóxica.
Polo que antecede, esta consellería,
RESOLVE:
Artigo 1º.-Convocatoria e bases reguladoras.
1. Esta orde ten por obxecto aprobar as bases polas que se rexerá a concesión das axudas da Dirección Xeral de Investigación, Desenvolvemento e Innovación da Consellería de Innovación e Industria, correspondentes a seis (6) bolsas de formación para a realización de actividades relacionadas co desenvolvemento do VII Programa Marco Comunitario de Investigación e Desenvolvemento e do Plan Nacional de Investigación Científica, Desenvolvemento e Innovación Tecnolóxica (2004-2007), na perspectiva da súa coordinación co Plan Galego de Investigación, Desenvolvemento e Innovación Tecnolóxica-Incite (2006-2010).
2. Así mesmo, por medio desta orde convócanse en réxime de concorrencia competitiva, conforme os principios de publicidade, transparencia, igualdade e non discriminación, as devanditas bolsas de formación para o ano 2007.
Artigo 2º.-Solicitudes.
1. Para poder ser beneficiario/a das axudas deberá presentarse unha solicitude axustada aos modelos normalizados que figuran nos anexos correspondentes segundo o indicado no punto 2 deste artigo, que irá acompañada dos documentos que se especifiquen no anexo correspondente.
2. Nos enderezos
http://www.conselleriaiei.org/ e http://www.dxid.org/ estará á disposición dos interesados/as de forma íntegra o correspondente formulario de solicitude e modelo oficial RHS-BF-07/00 cuxa cara externa se publica como anexo II desta orde
, que será necesario que cubran polos solicitantes, nos lugares indicados no seguinte artigo.
Artigo 3º.-Lugar e prazo de presentación das solicitudes.
1. As solicitudes dirixidas ao director xeral de Investigación, Desenvolvemento e Innovación, pre
sentaranse no Rexistro Xeral da Dirección Xeral de Investigación, Desenvolvemento e Innovación ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999.
2. O prazo de presentación de solicitudes será dun mes (30 días naturais) contado a partir do día seguinte ao da publicación da orde no Diario Oficial de Galicia.
Artigo 4º.-Información os/as interesados/as.
Sobre este procedemento administrativo, que ten o código IN820B, poderase obter documentación normalizada ou información adicional na Dirección Xeral de Investigación, Desenvolvemento e Innovación, a través dos seguintes medios:
a) Páxina web oficial da consellería (www.conselleriaiei.org), na súa epígrafe de axudas e na oficina virtual.
b) Os teléfonos 981 54 10 76 e 981 54 39 91 da devandita dirección xeral.
c) O enderezo electrónico info.rhs*xunta.es
d) Presencialmente.
Así mesmo, para cuestións xerais sobre este ou outro procedemento, poderá facerse uso do teléfono de información xeral da Consellería de Innovación e Industria, que é o 981 54 43 31.
Disposición adicional
En todo o non recollido nesta orde aplicarase o disposto para esta materia nos artigos 78 e 79 do texto refundido da Lei de réxime financeiro e orzamentario de Galicia (en diante TRLRFOG), no Decreto 287/2000, do 21 de novembro, polo que se desenvolve o réxime de axudas a subvencións públicas da Comunidade Autónoma de Galicia, e demais normativa que resulte de aplicación.
As bases que rexen a concesión das axudas e todos cantos actos administrativos deriven da súa aplicación, poderán ser impugnados polos/as interesados/as nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Disposicións derradeiras
Primeira.-Habilitación para o desenvolvemento.
Facúltase o director xeral de Investigación, Desenvolvemento e Innovación para ditar cantas disposicións sexan necesarias para o desenvolvemento e aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 9 de abril de 2007.
Fernando Xavier Blanco Álvarez
Conselleiro de Innovación e Industria
ANEXO I
Bolsas de formación en actividades relacionadas co Plan Galego de Investigación, Desenvolvemento e Innovación Tecnolóxica-Incite (2006-2010)
Artigo 1º.-Obxecto e réxime das subvencións.
1. As axudas reguladas por estas bases teñen por obxecto a convocatoria de seis (6) bolsas de formación para a realización de actividades relacionadas co desenvolvemento do VII Programa Marco Comunitario de Investigación e Desenvolvemento e do Plan Nacional de Investigación Científica, Desenvolvemento e Innovación Tecnolóxica (2004-2007), na perspectiva da súa coordinación co Plan Galego de Investigación, Desenvolvemento e Innovación Tecnolóxica-Incite (2006-2010). O seu plan formativo, baixo a tutela dos xestores dos diferentes programas do Incite, estará encamiñado aos seguintes aspectos:
a) Coñecemento da política científica e tecnolóxica da Unión Europea e do Estado español e o seu impacto en Galicia.
b) Coñecemento das novas liñas de investigación, desenvolvemento e innovación marcadas no Plan Galego-Incite (2006-2010).
c) Coñecemento das técnicas de xestión e avaliación da actividade investigadora e innovadora ao abeiro dos programas definidos no Incite (2006-2010).
2. O procedemento de concesión destas axudas tramitarase en réxime de concorrencia competitiva e conforme os principios de publicidade, transparencia, igualdade e non-discriminación.
Artigo 2º.-Financiamento e concorrencia.
1. O número máximo de bolsas que poderán financiarse será de seis, que serán financiadas con cargo á aplicación orzamentaria 10.02.561.480.0 dos orzamentos xerais da comunidade autónoma para o ano 2007, na cal existe crédito axeitado e suficiente, de acordo coa seguinte táboa:
Anexo
Tipo de axuda
Nº
Crédito
bolsas
Aplicación
Euros
I
Bolsas de formación
6
10.02.561A.480.0
70.200 A
2. A dotación económica das bolsas de nova adxudicación ascenderá a 1.300 euros brutos mensuais.
a) No caso de prórroga, a dotación mensual definitiva poderá incrementarse, en función das dispoñibilidades orzamentarias, co fin de homologalas con outras bolsas de ámbito nacional.
b) Os/as bolseiros/as terán dereito a un seguro de asistencia sanitaria e de accidentes.
c) Os gastos ocasionados con motivo dos desprazamentos que o/a bolseiro/a teña que realizar relacionados co obxecto das bolsas serán pagados pola Dirección Xeral de Investigación, Desenvolvemento e Innovación, sen que estes poidan superar a contía establecida para o grupo II do Decreto 144/2001, do 7 de xuño, sobre as indemnizacións por motivo de servizo do persoal con destino na Administración autonómica.
Artigo 3º.-Beneficiarios/as e requisitos dos solicitantes.
Para poder ser beneficiario/a das axudas, os solicitantes deberán presentar unha solicitude axustada ao modelo normalizado, e deberán reunir os seguintes requisitos, sen prexuízo dos demais establecidos nestas bases:
1. Posuír calquera nacionalidade.
2. Estar en posesión dun título universitario superior. Os títulos obtidos no estranxeiro ou en centros universitarios privados españois, deberán estar homologados oficialmente.
Artigo 4º.-Duración das bolsas e natureza xurídica.
1. A duración das bolsas será dun máximo de nove (9) meses, contados a partir da data de incorporación indicada na resolución de concesión que será publicada no DOG. O período de aproveitamento rematará o 31 de decembro do mesmo ano.
2. As devanditas bolsas poderán prorrogarse por un máximo de 12 meses e en función do aproveitamento do/a adxudicatario/a, sempre que exista crédito axeitado e suficiente.
3. A condición de bolseiro/a non xerará unha relación laboral ou administrativa coa Xunta de Galicia, nin a súa inclusión na Seguridade Social.
Artigo 5º.-Solicitudes.
As solicitudes deberán presentarse no modelo normalizado RHS-BF-07/00, cuxa cara externa se publica como anexo II desta orde, no prazo e forma sinalada nos artigos 2 e 3 das bases xerais desta convocatoria, xunto coa seguinte documentación:
5.1. Fotocopia do documento nacional de identidade ou do documento equivalente no caso de nacionais doutros países.
5.2. Certificación académica detallada na cal conste a data en que se finalizaron os estudos e constancia expresa de que as materias relacionadas constitúen o programa completo da titulación correspondente, as cualificacións obtidas, as súas datas de obtención e o número exacto de convocatorias investidas en cada materia (orixinal ou fotocopia compulsada). Non serán válidas as certificacións extractadas do expediente académico do solicitante.
a) No caso de estudos validados, deberá presentarse así mesmo certificación académica, de idénticas características, para os estudos de orixe.
b) Para os efectos de determinar a media do expediente académico, os que acceden ao 2º ciclo dunha titulación superior a través do curso de adaptación correspondente, por estar en posesión dun título de só 1º ciclo ou por ter realizado o 1º ciclo dalgunha titulación que permita o acceso ao 2º ciclo, deberán achegar, ademais da certificación correspondente ao curso de adaptación, 4º e 5º, a referente á titulación de 1º ciclo ou aos estudos de 1º ciclo realizados.
c) Os solicitantes que cursasen os seus estudos no estranxeiro e posúan certificación académica expedida en idioma distinto do español deberán acompañala da correspondente tradución oficial. En tales casos, ademais dos detalles xerais indicados na primeira alínea do punto 5.2, a certificación indicará cales son as cualificacións máxima e mínima dentro do sistema de avaliación correspondente e cal é a cualificación mínima para aprobar.
d) Os títulos obtidos no estranxeiro ou en centros non estatais, deberán estar validados na data de remate do prazo de presentación das solicitudes.
5.3. Curriculum vitae cos documentos acreditativos dos méritos alegados.
5.4. Memoria relativa ao VII Programa Marco Comunitario de Investigación e Desenvolvemento e ao Plan Nacional de Investigación Científica, Desenvolvemento e Innovación Tecnolóxica (2004-2007), e a súa coordinación co Plan Galego de Investigación, Desenvolvemento e Innovación Tecnolóxica-Incite (2006-2010), cunha extensión máxima de cinco folios.
5.5. As seguintes declaracións xuradas do solicitante, recollidas no anexo III.
a) Declaración xurada do solicitante, de todas as solicitudes efectuadas e concedidas para o mesmo fin, das distintas administracións públicas competentes ou polos seus organismos ou sociedades.
b) Declaración responsable de non estar incurso en ningunha das prohibicións para a obtención da axuda recollidas no artigo 13 da Lei 38/2003, do 17 de novembro, xeral de subvencións.
c) Declaración opcional do solicitante de compromiso de utilización da lingua galega en todas as relacións que manteña coa administración autonómica.
Artigo 6º.-Consentimentos e autorizacións.
1. Segundo o artigo 43 da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, a presentación da solicitude de concesión das axudas e subvencións polo/a interesado/a comportará a autorización ao órgano xestor para solicitar as certificacións que deba emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia.
2. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás
axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.
3. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos/as beneficiarios/as e o importe das axudas concedidas, polo que a presentación da solicitude leva implícita a autorización para o tratamento necesario dos datos dos/as beneficiarios/as e a súa publicación na citada páxina web, coas excepcións previstas nas leis.
Artigo 7º.-Órgano competente.
A Dirección Xeral de Investigación, Desenvolvemento e Innovación será o órgano competente para a instrución do procedemento de concesión das axudas, correspondéndolle ao conselleiro de Innovación e Industria ditar a resolución de concesión.
Artigo 8º.-Instrución do procedemento.
1. A instrución do procedemento de concesión das axudas correspóndelle á Dirección Xeral de Investigación, Desenvolvemento e Innovación.
2. Os servizos da dita dirección xeral comprobarán que todas as solicitudes reúnen os requisitos establecidos nesta orde e como consecuencia elaborarase a lista de solicitudes admitidas e excluídas na cal figurarán, de ser o caso, as causas de exclusión. A lista exporase nos taboleiros da Dirección Xeral de Investigación, Desenvolvemento e Innovación, e na internet nos enderezos
http://www.conselleriaiei.org/ e http://www.dxid.org/ e os/as interesados/as poderán formular alegacións para emendar erros e falta de documentos
, perante a Dirección Xeral de Investigación, Desenvolvemento e Innovación, achegando, de ser o caso, a documentación necesaria no prazo de 10 días naturais. Transcorrido este prazo sen que se corrixan as causas de exclusión, procederase consonte o establecido no artigo 71 da Lei 30/1992, modificada pola Lei 4/1999.
Adicionalmente, os/as interesados/as enviarán unha copia desta documentación, co correspondente selo de presentación no prazo establecido nun rexistro válido, ao número de fax 981 54 10 39 da Dirección Xeral de Investigación, Desenvolvemento e Innovación, dirixido á Sección de Recursos Humanos, na data da súa presentación ou dentro do prazo dos 10 días naturais establecidos para a emenda de erros e falta de documentación.
3. Unha vez revisadas as solicitudes e as feitas emendas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración, de acordo co establecido no artigo seguinte.
4. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que for
mule a proposta de resolución de non-admisión, na cal se indicarán as causas desta.
Artigo 9º.-Comisión de valoración.
1. A comisión de valoración será o órgano colexiado encargado de valorar as solicitudes de acordo cos criterios obxectivos fixados no artigo seguinte, así como de propoñer a concesión ou denegación das axudas aos/as interesados/as.
2. A comisión de valoración estará composta polos seguintes membros (todos eles con voz e voto):
a) Presidente: o/a subdirector/a xeral de Xestión do PGIDIT ou persoa en quen delegue.
b) Secretario: un/unha funcionario/a da Dirección Xeral de I+D+i.
c) Vogais: a xefa do Servizo de Xestión Técnica da Dirección Xeral de I+D+i, a xefa de Servizo de Xestión Administrativa e Económica do PGIDIT da Dirección Xeral de I+D+i e o xefe do Servizo de Apoio á Innovación Empresarial da Dirección Xeral de I+D+i.
3. A comisión de selección poderá contar co asesoramento de órganos avaliadores ou expertos/as externos. A comisión levantará acta das súas deliberacións e elevará a súa proposta de resolución ó conselleiro de Innovación e Industria a través do director xeral de Investigación, Desenvolvemento e Innovación.
4. Na proposta de concesión que formule a comisión figurarán de xeito individualizado os/as solicitantes propostos/as para obter a subvención, especificándose a avaliación que lles corresponde segundo os criterios recollidos no artigo seguinte.
Artigo 10º.-Criterios de valoración e selección de candidatos/as.
1. Baremo: a selección dos/as candidatos/as realizarase mediante a valoración dos méritos acreditados por cada candidato ata unha puntuación máxima de 15 puntos, conforme o seguinte baremo:
1.1. Expediente académico de 1º e 2º ciclo: máximo 4 puntos. As cualificacións de 1º e 2º ciclo, valoraranse de acordo co seguinte baremo:
Cualificacións
Puntos
Matrícula de honra
4
Sobresaliente
3
Notable
2
Aprobado
1
Suspenso/non presentado
0
A puntuación correspondente ao expediente académico de 1º e 2º ciclo establecerase na Dirección Xeral de Investigación, Desenvolvemento e Innovación tendo en conta o número total de créditos cursados polo/a solicitante, as cualificacións acadadas neles, así como o número total de convocatorias realmente consumidas. A puntuación total de cada solicitante, obterase a partir da seguinte fórmula:
media da titulación
Media final =
MT
Onde: MT representa a media da titulación de cada un dos ámbitos de coñecemento, obtidas a partir dos datos estatísticos existentes na Dirección Xeral de Investigación, Desenvolvemento e Innovación.
1.2. Coñecementos de lingua galega (acreditados mediante certificado oficial de perfeccionamento) e compromiso de utilización da lingua galega en todas as relacións que o/a interesado/a manteña coa Administración autonómica, de acordo co establecido no artigo 6.3º da Lei 3/1983, do 15 de xuño, de normalización lingüística, (este compromiso acreditarase mediante a presentación, debidamente asinado, do modelo que se inclúe como anexo III a esta orde): máximo 1,5 puntos.
1.3. Coñecementos de idiomas (inglés, francés, alemán): máximo de 4,5 puntos (1,5 puntos por idioma). Só se valorarán estudos homologados e debidamente certificados, seguindo a seguinte táboa ou certificados equivalentes atendendo á escala de Eurocentres:
Inglés
Francés
Alemán
Puntuación
P.E.T.
D.E.L.F. 1
0,50 puntos
F.C.E.
D.E.L.F. 2
ZD (Zertifikat Deutsch)
0,75 puntos
C.A.E.
D.L.
ZMP (Zenzrale Mittelstufen- Prüfung)
1,00 punto
C.P.E.
CFP ou equivalente
ZDfB (Zertifikat Deutsch für den Beruf)
1,50 puntos
1.4. Coñecementos de informática, acreditados mediante certificado oficial: 1 punto / 40 horas, ata un máximo de 3 puntos. Só se valorarán cursos de duración igual ou superior a 20 horas.
1.5. Outros méritos do curriculum vitae de interese para o obxectivo da bolsa: máximo 1 punto.
1.6. Memoria: máximo de 1 punto.
2. Selección dos/as candidatos/as: a selección das solicitudes correspóndelle a comisión de valoración, segundo o baremo establecido no punto 1 deste artigo.
2.1. A comisión de selección poderá acordar a realización dunha entrevista, que versará sobre os seus méritos curriculares e memoria presentada, e terá unha duración máxima de quince minutos. De ser o caso, a comisión deberá establecer a puntuación mínima necesaria obtida polos/as aspirantes no baremo establecido no punto 2 deste artigo para a realización da entrevista. En función do seu contido, a comisión de selección poderá outorgar unha puntuación adicional dun máximo de 3 puntos.
2.2. A comisión de selección levantará acta das súas deliberacións e elevará a súa proposta de resolución ao conselleiro de Innovación e Industria a través do director xeral de Investigación, Desenvolvemento e Innovación.
a) A comisión de selección poderá elaborar unha lista de espera entre os solicitantes que non resultasen beneficiarios co fin de determinar posibles substitucións.
b) A lista de seleccionados/as publicarase nos taboleiros de anuncios da Dirección Xeral de Investigación, Desenvolvemento e Innovación e na internet nos enderezos
http://www.conselleriaiei.org/ e http://www.dxid.org/
, sen prexuízo da comunicación persoal aos/as solicitantes que resultasen adxudicatarios.
Artigo 11º.-Resolución e notificación.
1. Unha vez concluído o proceso de valoración e selección, a comisión de valoración formulará a proposta de resolución, que se elevará, a través do órgano instrutor, ao conselleiro de Innovación e Industria.
2. O conselleiro de Innovación e Industria, á vista da proposta, ditará a correspondente resolución, que deberá estar debidamente motivada e expresará, cando menos, a actuación que se subvenciona e o seu custo, así como a subvención concedida e a súa contía, ou, se é o caso, a causa de denegación.
3. O prazo máximo, para resolver as solicitudes presentadas ao abeiro desta convocatoria será de seis meses, contado desde a apertura do prazo anual de presentación de solicitudes, mediante a publicación da correspondente resolución no DOG. De non mediar resolución expresa no dito prazo, as solicitudes deberán entenderse desestimadas.
4. Todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999.
Non obstante, e de conformidade co establecido no artigo 59.6.b da indicada lei, no caso das subvencións concedidas poderase substituír a notificación individual pola publicación no DOG e na páxina web da Consellería de Innovación e Industria. Nesta publicación especificarase a data da convocatoria, o/a beneficiario/a, a cantidade concedida -de selo caso- e a finalidade da subvención outorgada.
Artigo 12º.-Réxime de recursos.
As resolucións ditadas ao abeiro desta convocatoria poñerán fin á vía administrativa e contra elas poderán interpoñer os seguintes recursos, sen prexuízo de que os/as interesados/as poidan exercer calquera outro que consideren procedente:
1. Recurso potestativo de reposición ante o conselleiro de Innovación e Industria, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do día seguinte a aquel en que se produza o acto presunto.
2. Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses contados a partir do día seguinte ao da notificación da resolución, se fose expresa, ou de seis meses contados a partir do día seguinte a aquel en que se produza o acto presunto.
Artigo 13º.-Modificación da resolución.
1. As resolucións de concesión de axudas ditadas ao abeiro desta orde, poderán modificarse no caso de alteración das condicións que se tiveron en conta para a súa concesión e, en todo caso, a obtención concorrente de subvencións ou axudas outorgadas por outras administracións públicas ou entes públicos ou privados, nacionais ou internacionais, poderá dar lugar á modificación da resolución de concesión.
2. O acto polo que se acorde ou se denegue a modificación da resolución será ditado polo conselleiro de Innovación e Industria logo da instrución do correspondente expediente no que se lle dará audiencia ao/á interesado/a.
Artigo 14º.-Aceptación e renuncia.
1. Sen prexuízo dos recursos que procedan contra a resolución de concesión, transcorridos quince días naturais desde a notificación ou publicación desta sen que o/a interesado/a comunicase expresamente a súa renuncia á subvención entenderase que a acepta, e desde ese momento adquirirá a condición de beneficiario/a.
2. A renuncia á subvención poderase facer tomando como modelo o que se inclúe como anexo IV, así como por calquera outro medio que permita a súa constancia, de acordo co establecido no artigo 91 da Lei 30/1992, de 26 de novembro, de réxime xurídico das administracións públicas e do procedemento administrativo común, modificada pola Lei 4/1999.
Artigo 15º.-Obrigas dos/as beneficiarios/as.
a) Presentar, ao remate do período de aproveitamento das bolsas, ou no caso de renuncia a seguir prestando a súa colaboración, unha memoria-informe sobre o aproveitamento da actividade realizada.
b) Proceder ao reintegro total ou parcial da subvención ou axuda pública percibida e aos xuros de mora correspondentes desde o momento do seu pagamento ata a data que se acorde a procedencia do reintegro nos supostos recollidos no artigo 78 do Decreto lexislativo 1/1999, do 7 de outubro, polo que se aproba o TRLRFOG na súa redacción dada pola Lei 14/2004, do 29 de decembro, de medidas tributarias e do réxime administrativo.
c) Comunicarlle á Dirección Xeral de Investigación, Desenvolvemento e Innovación a obtención doutras axudas ou subvencións de bolsas, procedentes de calquera Administración ou ente público, así como calquera alteración producida nas xa comunicadas coa solicitude inicial, xa que estas bolsas son incompatibles coa realización dun traballo remunerado ou co aproveitamento doutro tipo de bolsas.
d) Facilitar toda información que lles sexa requirida pola Dirección Xeral de Investigación, Desenvolvemento e Innovación así como pola Intervención
Xeral da Comunidade Autónoma, o Consello de Contas e o Tribunal de Contas, no exercicio das súas funcións de fiscalización e control.
Artigo 16º.-Pagamento.
Os pagamentos destas bolsas realizaraos a Dirección Xeral de Investigación, Desenvolvemento e Innovación por meses vencidos, quedando o pagamento do último mes condicionado á presentación polo/a bolseiro/a dunha memoria-informe sobre as actividades realizadas e da declaración complementaria das axudas, tanto aprobadas ou concedidas como pendentes de conceder das distintas administracións públicas competentes ou calquera dos seus organismos, entes ou sociedades.
Artigo 17º.-Cumprimento, reintegros e sancións.
1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, se é o caso, se establezan na resolución da concesión, dará lugar á obriga de devolver total ou parcialmente a subvención percibida, así como os xuros de mora correspondentes.
2. Alén do anterior, a subvención estará sometida á función interventora e de control financeiro exercido pola Intervención Xeral da Comunidade Autónoma, nos termos que establece o Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e a súa normativa de desenvolvemento. Así mesmo, estará sometida ás actuacións de comprobación prevista na lexislación do Tribunal de Contas e do Consello de Contas.
Artigo 18º.-Publicidade.
No prazo máximo de tres meses contados desde a data de resolución da concesión publicarase no DOG a relación das subvencións concedidas con indicación da norma reguladora, beneficiario/a, crédito orzamentario, contía e finalidade da subvención.
Non obstante o anterior, cando os importes das subvencións concedidas, individualmente consideradas, sexan de contía inferior a 3.000 euros, non será necesaria a publicación no DOG, que será substituída pola publicación das subvencións concedidas na páxina web da Consellería de Innovación e Industria.
Artigo 19º.-Remisión normativa.
Para todo o non previsto nestas bases aplicarase o previsto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e no resto de normativa que resulte de aplicación.